**Štúdium v zahraničí**

Deti Slovákov žijúcich v zahraničí **musia** absolvovať základnú školu aj na Slovensku. **Zákonnú povinnosť zapísať dieťa do základnej školy**na Slovensku má každý rodič, ktorý je občanom SR a takisto aj jeho **dieťa má slovenské občianstvo**, bez ohľadu na to, kde žije.

**Zákonný zástupca musí** písomne požiadať o povolenie vzdelávania v škole mimo územia Slovenskej republiky riaditeľa kmeňovej školy. V žiadosti uvedie:

* meno, priezvisko a bydlisko žiaka
* rodné číslo žiaka
* adresu bydliska v zahraničí
* názov a adresu školy, ktorú bude žiak v zahraničí navštevovať, ak je vopred známa
* aj predpokladanú dĺžku pobytuv zahraničí v prípade, že sa dieťa bude v zahraničí zdržovať dlhodobo

**Zákonný zástupca je povinný  do 30 dní** po príchode žiaka do krajiny pobytu predložiť riaditeľovi kmeňovej školy doklad s uvedením názvu a adresy školy, ktorý potvrdzuje, že žiak navštevuje príslušnú školu. Zákonný zástupca žiaka **predloží tento doklad vždy k 15. septembru** príslušného školského roka, ak žiak pokračuje vo vzdelávaní.
**Žiak môže, ale nemá povinnosť** na základe žiadosti zákonného zástupcu žiaka vykonať komisionálne skúšky. V žiadosti zákonný zástupca žiaka uvedie ročníky, za ktoré sa majú komisionálne skúšky vykonať. Termín, obsah a rozsah komisionálnych skúšok určí riaditeľ školy, v ktorej sa majú komisionálne skúšky vykonať, **najneskôr 15 dní pred ich konaním**. Na základe výsledkov komisionálnych skúšok vydá škola žiakovi vysvedčenie. **Žiak, ktorý nepožiadal o vykonanie komisionálnych skúšok vykoná komisionálne skúšky po ukončení osobitného spôsobu plnenia školskej dochádzky.** Podľa výsledkov komisionálnych skúšok riaditeľ školy zaradí žiaka do príslušného ročníka.

Kmeňová škola poskytuje žiakovi na základe žiadosti zákonného zástupcu učebnice a pracovné zošity.

**Škola vydá žiakovi po vykonaní komisionálnych skúšok vysvedčenie až po predložení preloženého dokladu (vysvedčenie) o ukončení školského roka v škole v zahraničí.**